## Pravilnik o provjeri znanja vozača kojima je izrečena zaštitna mjera u skladu sa zakonom

### NN 40/1995 (14.6.1995.), Pravilnik o provjeri znanja vozača kojima je izrečena zaštitna mjera u skladu sa zakonom

# HRVATSKI AUTOKLUB

Na temelju članka 205. stavka 3. Zakona o sigurnosti prometa na cestama
("Narodne novine", broj 84/92, 5/93 i 26/93) i članka 4. Pravilnika
o povjeravanju Hrvatskom autoklubu poslova jedinstvenog procesa osposobljavanja
kandidata za vozače, organiziranja i provođenja vozačkih ispita i drugih
poslova javnih ovlasti ("Narodne novine", broj 24/95), Upravni
odbor Hrvatskog autokluba, na sjednici od 9. svibnja 1995. gddine, uz suglasnost
ministra prosvjete i športa donio je

## PRAVILNIK

### O PROVJERI ZNANJA VOZAČA KOJIMA JE IZREČENA ZAŠTITNA MJERA U SKLADU SA ZAKONOM

Članak 1.

Ovim pravilnikom uređuje se način provjere znanja vozača kojima je izrečena
zaštitna mjera temeljem članka 289. stavka 2. Zakona o sigurnosti prometa
na cestama.

Članak 2.

Provjeru znanja vozača kojima je izrečena zaštitna mjera iz članka 1.
ovoga pravilnika Hrvatski autoklub organizira i provodi preko svojih vozačkih
ispitnih centara.

Članak 3.

Vozački ispitni centar Hrvatskog autokluba dužan je, orga nizirati provjeru
znanja vozača kojima je izrečena zaštitna mjera najkasnije u roku 30 dana
od dana primitka rješenja nadležni policijske uprave.

Mjesto neposredne provjere znanja vozača kojima je izrečena zaštitna
mjera u pravilu je mjesto u kojem vozač prebiva.

O vremenu i mjestu neposredne provjere vozački ispitni centar obavijestit
će vozača kojemu je izrečena zaštitna mjera policijsku upravu koja je izdala
rješenje vozaču i mjesto neposredne provedbe provjere.

Provjera znanja vozača kojima je izrečena zaštitna mjer, provest će
se zajedno s održavanjem vozačkih ispita kandidata za vozače ako to dopušta
broj vozača prijavljenih za provjeru.

Članak 4.

Provjera znanja vozača kojima je izrečena zaštitna mjera obavlja se
prema programu, na način i pod uvjetima pod kojim se obavlja vozački ispit
kojeg polažu kandidati za vozače vozil na motorni pogon odgovarajuće kategorije
ili vrste vozila.

Ako je rješenjem o upućivanju vozača na provjeru izrijekom navedena
kategorija vozila za koju se vozač podvrgava provjeri, provjera će se provesti
prema sadržaju programa i ispitnim kriterijima za tu kategoriju vozila.

Članak 5.

Provjera poznavanja prometnih propisa i prometnih znakova obavlja se
ispitnim testom čiji je sadržaj istovjetan testu koj se koristi na ispitu
iz nastavnog predmeta Prometna i sigurnosna pravila za kandidate za vozače
vozila na motorni pogon.

Provjera vještine upravljanja vozilom obavlja se ispitnim listom čiji
je sadržaj istovjetan sadržaju ispitnog lista koji se koristi na ispitu
iz nastavnog predmeta Upravljanje vozilom na motorni pogon za kandidate
za vozače.

Članak 6.

Odgovorna osoba u autoškoli odnosno mjestu neposredne provjere znanja
vozača dužna je vozaču:

- dati potrebne upute o načinu provjere,

- saopćiti podatke o mjestu i datumu provjere,

- preporučiti potrebnu literaturu za provjeru,

- omogućiti prisutvovanje nastavi, konzultacijama odnosno kondicionu
vožnju,

- dati druge obavijesti od značaja za provođenje provjere.

Članak 7.

Vozač koji je upućen na provjeru nije obvezan pohađati nastavu iz nastavnog
predmeta Prometna i sigurnosna pravila i Upravljanje vozilom na motorni
pogon.

Vozač može, na osobni zahtjev prisustvovati nastavi iz nastavnog predmeta
Prometna i sigurnosna pravila ili uzeti određeni broj sati kondicione vožnje.

Ako vozač postupi prema stavku 2. ovoga članka, troškove snosi osobno,
prema važećem cjeniku autoškole.

Članak 8.

Vozač upućen na provjeru može u jednom danu polagati ispit iz cestovnog
predmeta Prometna i sigurnosna pravila i ispit iz nastavnog predmeta Upravljanje
vozilom na motorni pogon, uz uvjet da je na ispitu iz nastavnog predmeta
Prometna i sigurnosna pravila prethodno zadovoljio.

Članak 9.

Za provjeru vještine upravljanja vozilom vozač može koristiti svoje
vozilo.

Ako vozač na provjeri koristi vozilo autoškole, u vozilu ima pravo biti
i instruktor vožnje autoškole, čije je vozilo.

Članak 10.

Vozač koji na provjeri poznavanja prometnih propisa, prometnih znakova
ili vještine upravljanja vozilom ne zadovolji, ima pravo pristupiti ponovnoj
provjeri po proteku 1 dana od dana provjere na kojoj nije zadovoljio, odnosno
u roku kojega utvrdi vozački ispitni centar Hrvatskog autokluba.

Članak 11.

Ispitnu dokumentaciju i izvještaj o provjeri ispunjava ovlašteni ispitivač
Hrvatskog autokluba.

Oblik i sadržaj izvješća iz stavka 1. ovoga članka utvrđuje Hrvatski
autoklub.

Članak 12.

Vozački ispitni centri Hrvatskog autokluba su obvezni voditi evidenciju
o provjeri znanja vozača kojima je izrečena zaštitna mjera.

Voditelj Vozačkog ispitnog centra Hrvatskog autokluba obvezan je po
proteku tekućeg mjeseca dostaviti odgovornoj osobi u Hrvatskom autokluba
skupno izvješće o broju vozača koji su pristupili provjeri i njihovim rezultatima
na provjeri.

Članak 13.

Ovaj pravilnik stupa na snagu osmog dana od dana objave u " Narodnim
novinama". ·

Broj:1195/5-95.

Zagreb; 9. svibnja 1995. 

Predsjednik Upravnog odbora

**Slavko Degoricija, prof.**, v. r.

Pravilnik, NN 40/1995-810
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)